**1/1/2005**

**Nr 1/2005**

**Nr 1/2005**

**Norsk PEN på observasjonsbesøk i Tunisia**Generalsekretær Carl Morten Iversen kom nylig tilbake fra en fem dagers observasjonsreise i Tunisia.  Reisen var en del av arbeidet til ”Tunisian Monitoring Group” (TMG) som ble etablert sist sommer av en rekke organisasjoner innenfor ytringsfrihetsnettverket IFEX.  Bakgrunnen var at det andre verdenstoppmøtet om informasjonssamfunnet (WSIS – World Summit on the Information Society), er planlagt til Tunisia i november 2005.  Tunisia har svært dårlig ord på seg i ytringsfrihetsspørsmål – presse og forlag kontrolleres strengt av myndighetene og tilgang til internett blokkeres.

I Tunis og Zarzis møtte den internasjonale delegasjonen over 30 organisasjoner (”offisielle” eller godkjente av myndighetene såvel som ikke-godkjente) for skribenter, journalister, forleggere, jurister, samt menneskerettighetsorganisasjoner, Amnesty, representanter for tunisiske myndigheter og de norske, britiske og amerikanske ambassadene.  En omfattende rapport fra reisen vil bli offentliggjort i god tid før det neste forberedende WSIS møtet, det såkalte Prepcom 2 som finner sted i Geneve fra 16. februar.

Situasjonen for ytringsfrihets- og menneskerettighetsaktivister i Tunisia er meget problematisk.  Organisasjoner og deres medlemmer overvåkes og blir trakassert av politiet.  Det er meget viktig at verdenssamfunnet, i tiden fram mot møtet i Tunis i november, gjør alt det kan for å forsøke å påvirke tunisiske myndigheter til å gjennomføre endringer.  I tillegg til arbeidet i TMG planlegger Norsk PEN en to-dagers rundbordskonferanse om Tunisia 31. mars og 1. april.  Konferansen vil finne sted i Geneve i forbindelse med FNs menneskerettighets-kommisjons sesjoner og arrangeres i samarbeid med International PEN og Den Internasjonale Forleggerforeningen.

**De norske fribyene for forfulgte forfattere**Det internasjonale nettverket av fribyer for forfulgte forfattere har lenge hatt vanskeligheter, på grunn av økonomiske problemer i den internasjonale administrasjonen. I fjor høst ble det holdt en rekke møter i Norge og utlandet for å avklare situasjonen.  Slik det nå ser ut, vil det bli opprettet et nytt internasjonalt nettverk med administrasjon tilknyttet Xpress Fribysenter i Stavanger og med International PENs Komité for fengslede forfattere som garantist for fribykandidatenes seriøsitet.  Detaljene i forbindelse med etableringen av det nye nettverket vil ventelig falle på plass på det internasjonale fribymøtet som arrangeres i Stavanger 21.-22. februar, med deltagelse fra bl. a. de norske fribyene, Göteborg, Amsterdam, Frankfurt, Suresnes og tre byer i Toscana, samt deltagelse fra International PEN og fra det nordamerikanske nettverket.

De norske fribyene vil ikke merke denne endringen på annen måte enn ved at deres faste kontingent til fribynettverket forhåpentlig går ned, og ved et langt bedre kontakt- og servicenivå, med bedre og enklere kommunikasjonslinjer.

I Stavanger er Islam Elsanov i ferd med å avslutte sin fribyperiode og vil bli erstattet av lyrikeren, romanforfatteren og universitetslæreren Chenjerai Hove fra Zimbabwe 1. mars. I Kristiansand er Carlos Sherman ferdig med sin periode, og vi håper han kan erstattes av lyrikeren, essayisten og journalisten Simon Moleke Njie fra Kamerun, men vi venter fremdeles på klarering fra UDI. I Oslo avslutter Aziz Sangterash sin periode 1. mars, og vi har søkt UDI om godkjennelse for den iranske kurdiske lyrikeren og tidsskriftredaktøren Ayaz Khonsyawashan som ny fribyforfatter.

Tromsø er friby for forfulgte forfattere fra 1. januar 2005; dit skal lyrikeren, essayisten og universitetslæreren Easterine Iralu fra Nagaland, India.  Molde håper vi å få med oss fra slutten av 1. halvår 2005; hvis ingen andre klarer å hjelpe ham før, er lyrikeren, romanforfatteren, essayisten og kriminologen Gilles Dossou-Gouin fra Benin en het kandidat til Molde, hvor Bjørnsonfestivalen er en svært verdifull medspiller.  I tillegg ser Skien nå ut til å legge tingene til rette for å melde seg på fribynettverket, som Norges syvende friby for forfulgte forfattere.

Vi trenger flere fribyer - nå har til og med folk i det svenske utenriksdepartementet henvendt seg til Norsk PEN med spørsmål om vi kan hjelpe forfattere og journalister fra Turkmenistan som trenger et fristed! Så hvor blir det av Bergen, Lillehammer, Ålesund, Fredrikstad, Haugesund, Drammen, Arendal, Bodø ...?

**Delegasjon til Hviterussland**En delegasjon fra Norsk PEN vil besøke Hviterussland i perioden 15.- 20. februar.  Så langt er det klart at forlegger Anders Heger, journalist og leder for Norsk Journalistlag Ann-Magrit Austenå og oversetter Alf Glad reiser, men delegasjonen vil sannsynligvis bli supplert med ytterligere to medlemmer.  Møter med hviterussiske kolleger og deres organisasjoner står på besøksprogrammet som legges opp av Hviterussisk PEN og BAJ – Belarusian Association of Journalists.

**Årsmøtet - tidspunkt og sted**Årsmøtet i Norsk PEN finner sted i Oslo, tirsdag 8. mars klokken 18.00 og vi ber alle interesserte medlemmer om å notere tidspunktet.  Som vanlig blir det enkel servering og faglige innslag, men vi kommer nærmere tilbake til program og møtested i selve innkallingen som sendes ut i løpet av uke 7.

**Nye medlemmer i Norsk PEN**Styret ønsker følgende nye medlemmer velkommen: Gina Winje, Dag Solstad, Therese Bjørneboe, Unni Malmø og Unni Behrens og Tor Eystein Øverås.